29.9.2023
SK
Úradný vestník Európskej únie
C 344/91
Obrázok 6
Pokrytie pevnou sieťou s veľmi vysokou kapacitou v EÚ.
Historické údaje, trajektória digitálneho desaťročia (DD) a základná trajektória do roku 2030
Súčasný ukazovateľ pre pevnú sieť s veľmi vysokou kapacitou založený na súčasnom ukazovateli indexu digitálnej ekonomiky a spoločnosti sa vzťahuje na siete, ktoré sú aktuálne schopné poskytnúť gigabitové pripojenie.
Môžu sem však patriť siete, ktoré v súčasnosti neposkytujú gigabitové pripojenie, minimálne nie v podmienkach prevádzky v čase špičky.
To je napríklad prípad sietí DOCSIS 3.1, ktorých vlákno nie je zavedené dostatočne blízko ku koncovému používateľovi.
V súčasnosti ich však nie je možné primerane zmapovať, a tým vylúčiť takéto siete z meraní.
Merané hodnoty a prognóza základnej trajektórie môžu byť v dôsledku toho vyššie, než je skutočné pokrytie.
Modernizácia sietí DOCSIS 3.0, ktoré v súčasnosti pokrývajú 11 % domácností, bude mať navyše veľmi obmedzený vplyv na pripojiteľnosť vo vidieckych oblastiach.
Nakoniec, nie všetky siete FTTP majú dostatočnú kapacitu na to, aby pri prevádzke v čase špičky poskytli gigabitovú rýchlosť.
Je preto potrebných viac investícií do prístupovej siete, ale aj do jadrových a medziuzlových častí siete na udržanie exponenciálneho rastu v oblasti potrieb prenosu údajov očakávaných v roku 2030 a neskôr.
Okrem modernizácie prístupových sietí na optické vlákno budú potrebné aj ďalšie investície do hardvéru a softvéru (14).
Vzhľadom na uvedené skutočnosti sa vykoná ďalšia práca s cieľom zhodnúť sa na spoločnej metodike v súvislosti s KPI na meranie gigabitového pripojenia.
Vďaka tomu bude možné porovnať údaje na úrovni EÚ týkajúce sa kvality služby infraštruktúr sietí s veľmi vysokou kapacitou schopných poskytovať rýchlosť 1 Gbps v podmienkach prevádzky v čase špičky.
Vzhľadom na tieto skutočnosti týkajúce sa metodických obmedzení KPI možno konštatovať, že na základe aktuálne dostupných údajov pevná sieť s veľmi vysokou kapacitou s kapacitou poskytnúť gigabitové pripojenie v roku 2022 pokrývala 73 % domácností v EÚ, čo predstavuje nárast zo 70 % v predchádzajúcom roku, pričom sa očakáva, že do konca plánovaného obdobia sa dosiahne úroveň 94 %.
Tento nárast podnietilo zavádzanie sietí z optických vlákien (FTTP), ktoré v roku 2022 pokrývali 56 % domácností v EÚ.
Zvyšných 27 % domácností, ktoré ešte stále nie sú pokryté sieťou s veľmi vysokou kapacitou, sa pokryje najmä vďaka ďalšiemu zavádzaniu FTTP, čo si bude vyžadovať vytrvalé úsilie.
Nemala by sa vylúčiť možnosť, že značný podiel vidieckych oblastí sa bude musieť pokryť pomocou pevných bezdrôtových prístupových sietí 5G.
Medzery vo vidieckych oblastiach naďalej predstavujú problém, keďže 55 % domácností v týchto oblastiach ešte stále nie je pokrytých sieťou s veľmi vysokou kapacitou.
Tento faktor predstavuje ďalšie prekážky pre rozšírenie služieb až do dosiahnutia úplného pokrytia.
Prírastkové náklady na pripojenie domácnosti sa výrazne zvýšia pri dosahovaní vidieckych oblastí.
Na sledovanie pokroku v pokrytí pomocou FTTP, ako sa uvádza vo vykonávacom rozhodnutí o KPI, a na lepší výklad údajov o pokrytí sieťou s veľmi vysokou kapacitou, sa pri tomto ukazovateli stanovuje aj trajektória na úrovni Únie (obr. 7).
Podľa odhadov v rámci základnej trajektórie sa plánuje, že FTTP bude do roku 2030 využívať 87 % domácností v EÚ.
(14) Strategické voľby týkajúce sa vývoja a obstarávania informačných technológií budú podliehať predbežnému schváleniu Radou Európskej komisie pre informačné technológie a kybernetickú bezpečnosť.